"บิ๊กตู่"สั่งสอบย้อนหลัง 5 ปีองค์กรเจตนาเลี่ยงภาษี
นายกฯ สั่งทุกองค์กรเคลียร์คดีที่เกิดขึ้นในองค์กร สั่งสรรพากรสอบภาษีย้อนหลัง 5 ปี
27 ส.ค. 2559

นายกฯ สั่งทุกองค์กรเคลียร์คดีที่เกิดขึ้นในองค์กร สั่งสรรพากรสอบภาษีย้อนหลัง 5 ปี
พล.อ.ประยุทธ์ จันทร์โอชา นายกรัฐมนตรี เปิดเผยในระหว่างเป็นประธานมอบรางวัลองค์กรที่มีความเป็นเลิศในการบริหารจัดการด้านการเงินการคลัง ครั้งที่ 3 ประจำปีงบประมาณ 2559 ว่า ต้องการให้ทุกหน่วยงานจัดกลุ่มงานให้ชัดเจนเพื่อรองรับการปฏิรูปประเทศ ผ่านการจัดสรรงบรายจ่ายประจำปีรวมทั้งเปลี่ยนแปลงองค์กรเพื่อไม่ให้องค์กรค์ถอยหลัง
"ต้องการให้ทุกหน่วยงานดูแลคดีที่เกิดขึ้นในองค์กรให้ดี เพราะรัฐบาลไม่ได้รังแกฝ่ายใดและย้ำชัดเจนว่าในปี 2559 หากจ่ายภาษีไม่ครบ หรือเจตนาหลีกเลี่ยงต้องถูกตรวจสอบย้อนหลัง 5 ปี เพราะสงสารประเทศ เนื่องจากรายได้ภาษีไม่ได้เพิ่มขึ้น ขณะนี้ยอมรับว่ารายได้ภาษีที่เพิ่มขึ้นมาจากการปรับเพิ่มประสิทธิภาพการจัดเก็บภาษี รัฐบาลไม่ได้เร่งรัดรีดเก็บภาษีจากคนยากจนหรือรายได้น้อย จึงขอให้เดินหน้าจัดเก็บภาษีจากฐานภาษีเดิม ไม่ให้เกิดการรั่วไหล" พล.อ.ประยุทธ์ กล่าว
นายอภิศักดิ์ ตันติวรวงศ์ รมว.คลัง กล่าวว่า การตรวจสอบภาษีย้อนหลังจะเน้นกับผู้มีเจตนาหลีกเลี่ยงหรือกระทำความผิด เพราะหากเอกชนรายใดมุ่ง หลีกเลี่ยงภาษีมูลค่าเพิ่มจะทำให้คนไม่ดีมีต้นทุนต่ำกว่ารายอื่น 7% และหาโอกาสตัดราคารายอื่นจนทำให้ตลาดปั่นป่วน
แหล่งข่าวจากบริษัท ไทยคม ชี้แจงกรณีศาลฎีกาแผนกคดีอาญาของผู้ดำรงตำแหน่งทางการเมืองมีคำพิพากษาจำคุก นพ.สุรพงษ์ สืบวงศ์ลี อดีต รมว.ไอซีที และพวก 2 คน 1 ปี กรณีอนุมัติแก้ไขสัญญาสัมปทานดาวเทียมไทยคมเอื้อประโยชน์เอกชน ว่า 1.คดีดังกล่าวเป็นคดีส่วนบุคคลไม่เกี่ยวข้องกับบริษัท 2.กระบวนการในการตัดสินคดีความต่างๆ เป็นกระบวนการทำงานของทางภาครัฐ ซึ่งต้องรอดูว่าภาครัฐจะมีแนวทางอย่างไร และ 3.บริษัท ไทยคม เป็นบริษัทที่จดทะเบียนในตลาดหลักทรัพย์แห่งประเทศไทย ดังนั้น การดำเนินการและขั้นตอนต่างๆ ล้วนต้องเป็นไปตามข้อกำหนดของทางตลาดหลักทรัพย์ฯ
ด้านหุ้นของบริษัท ไทยคม วันที่ 26 ส.ค. ปิดที่ราคาหุ้นละ 22 บาท ลดลง 0.10 บาท มูลค่าการซื้อขายรวม 95 ล้านบาท โดยหุ้นไม่ได้รับผลกระทบจาก คำพิพากษาศาลฎีกาฯ แต่อย่างใด